ซินเจียยู่อี่ ซินนี้ฮวดไช้
โดย...ชาติชาย พยุหนาวีชัย
6 ก.พ. 2556

โดย...ชาติชาย พยุหนาวีชัย
รองกรรมการผู้จัดการ สายงานธุรกิจลูกค้าบุคคล
และเครือข่ายบริการ ธนาคารกสิกรไทย
อีกไม่กี่วันก็จะเข้าสู่ตรุษจีน 2556 ซึ่งตรงกับวันที่ 10 ก.พ. ผมคงต้องขอกล่าวคำอวยพร “ซินเจียยู่อี่ ซินนี้ฮวดไช้” ขอให้โชคดีปีมะเส็ง เฮงๆ รับตรุษจีนกันถ้วนหน้านะครับ อย่างที่ทราบกันว่าเทศกาลตรุษจีนเป็นวันขึ้นปีใหม่ของคนจีนทั่วโลก ซึ่งจะมีการเฉลิมฉลอง พบปะญาติพี่น้อง ทำบุญไหว้เจ้า และสิ่งที่คนจีนยังคงปฏิบัติอย่างเคร่งครัด ก็คือการทำความสะอาดบ้านครั้งใหญ่ ตั้งแต่ชั้นบนลงชั้นล่าง เนื่องจากมีความเชื่อว่าจะเป็นการปัดกวาดสิ่งไม่ดีออกไป และหาของมงคลต่างๆ เพื่อเพิ่มความเป็นสิริมงคลแก่ตนเอง และถือเป็นการเสริมดวงให้ตนเองและครอบครัวต้อนรับศักราชใหม่ อาทิ พระสังกัจจายน์ (เทพแห่งความมั่งคั่ง) กระถางเงินกระถางทอง ไฉ่ซิงเอี๊ย (เทพเจ้าโชคลาภ) เทพเจ้ากวนอู กระดิ่งหรือระฆังลม หรือฮก ลก ซิ่ว เป็นต้น โดยเฉพาะท่านที่เกิดในปีกุน (ชง 100%) ปีมะเส็ง ปีขาล และปีวอก ซึ่งเป็นปีที่ท่านจะได้ผลกระทบหรือที่เรียกกันติดปากว่าปีชง หรือคนไทยเรียกว่า ปีปะทะ เป็นปีที่ไม่เหมาะสำหรับการลงทุนหรือการเริ่มต้นใดๆ ควรประคับประคองตนเองให้ผ่านพ้นปีนี้ไปก่อน แต่อย่าเพิ่งตกอกตกใจกันไปนะครับ ยังพอมีวิธีแก้เคล็ดให้ท่านที่เกิดในปีชงได้เสริมดวงชะตากัน นั่นคือการให้ไปไหว้ “องค์ไท้ส่วย” เพื่อช่วยขจัดปัดเป่าสิ่งไม่เป็นมงคล โดยท่านสามารถเดินทางไปไหว้สะเดาะเคราะห์ด้วยตนเองต่อเทพเจ้าไท้ส่วยเอี๊ยได้ที่วัดเล่งเน่ยยี่ ทั้งสองแห่งคือ ถนนเจริญกรุงและบางบัวทอง หรือวัดจีนใกล้บ้านท่านนะครับ ที่ผมนำเรื่องดวงชะตามาฝากท่านในวันนี้ ไม่ใช่ว่าท่านจะต้องเชื่อตามที่ผมบอกทั้งหมดนะครับ ทั้งนี้ขึ้นอยู่กับวิจารณญาณส่วนบุคคล แต่โดยส่วนตัวผมเห็นว่า ถ้าไม่ใช่เรื่องหนักหนาสาหัสอะไร นี่ก็เป็นโอกาสที่ดีที่ท่านน่าจะไปสักการบูชาองค์ไท้ส่วย เพื่อเป็นมงคลชีวิต สำหรับการเริ่มต้นทั้งชีวิตครอบครัว ชีวิตการทำงาน และการดำเนินธุรกิจของท่านต้อนรับปีใหม่ที่กำลังจะมาถึงนี้นะครับ
เทศกาลตรุษจีน ถือเป็นการเฉลิมฉลองวันขึ้นปีใหม่ของคนไทยเชื้อสายจีน และเป็นช่วงที่การจับจ่ายใช้สอยคึกคัก โดยมีเม็ดเงินสะพัดไปสู่ธุรกิจต่างๆ ทั้งทางด้านธุรกิจท่องเที่ยว ธุรกิจค้าปลีก รวมทั้งธุรกิจจำหน่ายเครื่องเซ่นไหว้เพื่อใช้ประกอบพิธี อาทิ เนื้อสัตว์ ผัก/ผลไม้ ธูป/ เทียน กระดาษไหว้เจ้า ประทัด และจากจำนวนคนไทยเชื้อสายจีนที่อาศัยอยู่ในไทยจำนวนมาก ซึ่งมีส่วนสำคัญในการกระจายเม็ดเงินให้เกิดขึ้นกับธุรกิจต่างๆ ในช่วงเทศกาลตรุษจีน ซึ่งเม็ดเงินในแต่ละปีจะมีมากหรือน้อยก็ขึ้นกับภาวะเศรษฐกิจ กำลังซื้อ รวมทั้งราคาสินค้า โดยในปีนี้ศูนย์วิจัยกสิกรไทยประมาณการว่าจะมีเม็ดเงินที่คนกรุงเทพฯ ใช้จ่ายด้านเครื่องเซ่นไหว้ ทั้งสิ้น 5,600 ล้านบาท หรือขยายตัว 6% จากราคาสินค้าที่ปรับตัวสูงขึ้น โดยเฉพาะเนื้อสัตว์และผลไม้ โดยหลายรายการราคาปรับขึ้นเฉลี่ย 1020% ซึ่งเป็นผลจากปัจจัยการผลิตที่ปรับตัวสูงขึ้น (พลังงาน ราคาอาหารสัตว์ ค่าจ้างแรงงาน) รวมทั้งปัจจัยจากปริมาณความต้องการในช่วงเทศกาลที่ปรับเพิ่มขึ้น
นอกจากวันตรุษจีนจะมีเงินสะพัดเพื่อจับจ่ายใช้สอยซื้อของเซ่นไหว้เสริมความเป็นสิริมงคลแล้ว ยังมีเงินสะพัดเพื่อแจกลูกหลาน ซึ่งถือเป็นสัญลักษณ์ที่ขาดไม่ได้ นั่นก็คือ “อั่งเปา” ซึ่งแปลว่า “กระเป๋าแดง” หรือจะใช้คำว่า “แต๊ะเอีย” ซึ่งมีความหมายว่า “ผูกเอว” จากที่คนสมัยก่อนชอบร้อยเงินเป็นพวงผูกไว้ที่เอว โดยการให้อั่งเปานี้ คู่แต่งงานจะให้เงินเด็กๆ และผู้ใหญ่ที่ยังไม่แต่งงานในซองสีแดง ที่ผ่านมาพอใกล้วันตรุษจีนทีไร บรรดาผู้ใหญ่อย่างเราๆ ท่านๆ ก็มักเตรียมแลกแบงก์ใหม่ๆ จากธนาคาร เพื่อใส่ซองเตรียมแจกลูกหลาน แต่สำหรับวันตรุษจีนปีนี้ หากท่านใดกำลังมองหาทางเลือกใหม่ในการมอบความเป็นสิริมงคล วันนี้ผมขอแนะนำ “อั่งเปารูปแบบใหม่” ที่มาในชุดเช็คของขวัญ พร้อมการ์ดอวยพรลายมงคลสวยงามออกแบบพิเศษจาก Hallmark แทนการใช้เงินสดละก็ ลองแวะเวียนมาใช้บริการได้ที่ธนาคารกสิกรไทยได้เลยนะครับ เผื่อจะได้ไม่ต้องเสียเวลามาแลกสตุ้งสตางค์และนับแบงก์ใสซองหลายต่อ แถมยังได้การ์ดอวยพรสวยงามเก็บไว้เป็นที่ระลึกแทนซองเปล่าหลังที่เอาสตางค์ออกไปฝากธนาคารอีก
ผมเชื่อว่าชะตาฟ้าลิขิตมีจริง แต่ดวงก็คือดวง คำพยากรณ์จะแม่นหรือไม่แม่น จะชงหรือไม่ชง ไม่มีใครบอกได้ในวันนี้ แต่ที่แน่ๆ ท่านสามารถลิขิตชีวิตของตัวเองได้ อย่าเพิ่งตระหนกตกใจกับ “คำพยากรณ์” ในวันนี้จนมีผลให้ท่านไม่เป็นอันกินอันนอน ไม่ทำมาหากินกันเลยนะครับ พยายามคิดเสียว่านี่เป็น “สิ่งเตือนใจ” ให้ท่านได้ใช้ชีวิตอย่างระมัดระวัง ไม่ประมาทเลินเล่อ ซึ่งจะนำพาให้ชีวิตของท่านได้พบกับความสุขและความสำเร็จอย่างที่ท่านตั้งใจไว้ แล้วเราจะก้าวผ่านช่วงร้ายๆ ไปพร้อมๆ กัน ผมขอเป็นกำลังให้นะครับ